Adroddiad ar

Ysgol Gynradd Mount Pleasant

Ruskin Avenue  
Y Tŷ Du  
NP10 0AB

# Dyddiad yr arolygiad: Mehefin 2025

# gan

# Estyn, Arolygiaeth Ei Fawrhydi dros Addysg a Hyfforddiant

yng Nghymru

Ynglŷn ag Ysgol Gynradd Mount Pleasant

|  |  |
| --- | --- |
| Enw’r darparwr | Ysgol Gynradd Mount Pleasant |
| Awdurdod lleol | Cyngor Dinas Casnewydd |
| Iaith y darparwr | Saesneg |
| Categori’r ysgol yn ôl darpariaeth cyfrwng Cymraeg | Dim |
| Math o ysgol | Cynradd |
| Cymeriad crefyddol | Dim |
| Nifer y disgyblion ar y gofrestr | 270 |
| Disgyblion o oed ysgol statudol | 208 |
| Nifer yn y dosbarthiadau meithrin | 32 |
| Canran y disgyblion sy’n gymwys i gael prydau ysgol am ddim dros gyfartaledd o dair blynedd (Canran genedlaethol y disgyblion sy’n gymwys i gael prydau ysgol am ddim dros gyfartaledd o dair blynedd yn y sector cynradd yw 22.9%) | 2.8% |
| Canran y disgyblion y nodwyd bod ganddynt anghenion dysgu ychwanegol (a) (Canran genedlaethol y disgyblion y nodwyd bod ganddynt anghenion dysgu ychwanegol yny sector cynradd yw 11.1%) | 9.6% |
| Canran y disgyblion sy’n siarad Cymraeg ar yr aelwyd | 0.0% |
| Canran y disgyblion sy’n siarad Saesneg fel iaith ychwanegol | 0.0% |
| Dyddiad penodi’r pennaeth | 01/01/2016 |
| Dyddiad arolygiad blaenorol Estyn (os yw’n berthnasol) | 12/02/2018 |
| Dyddiad dechrau’r arolygiad | 02/06/2025 |

Cymerwyd y data a grybwyllwyd o’r Cyfrifiad Ysgolion Blynyddol ar Lefel Disgyblion diweddaraf sydd ar gael. Gallai’r ffigurau hyn fod ychydig yn wahanol i’r rhai a welwyd yn ystod yr arolygiad.

Mae rhagor o wybodaeth ar gael o wefan Fy Ysgol Leol Llywodraeth Cymru, trwy’r ddolen isod: [fyysgolleol.llyw.cymru](https://mylocalschool.gov.wales/?lang=cy)

1. Mae’r term ‘anghenion dysgu ychwanegol’ yn cael ei ddefnyddio i ddisgrifio’r disgyblion hynny sydd ar gofrestr AAA/ADY yr ysgol.

Crynodeb

Mae Ysgol Gynradd Mount Pleasant yn gymuned ysgol anogol a chynhwysol lle mae disgyblion yn teimlo’n ddiogel, eu bod yn cael eu hamddiffyn a’u gwerthfawrogi. Mae’r pennaeth yn darparu arweinyddiaeth effeithiol ar gyfer yr ysgol. Mae hi’n wybodus ac yn angerddol am sut gall yr ysgol wneud gwahaniaeth o fewn y gymuned i ddisgyblion a’u teuluoedd.

Mae staff yn adnabod eu disgyblion yn dda ac yn diwallu eu hanghenion emosiynol yn effeithiol. Maent yn datblygu perthnasoedd cadarnhaol a pharchus â disgyblion, gan greu amgylcheddau dysgu tawel a phwrpasol. Mae disgyblion yn dangos parch at ei gilydd ac yn dangos agweddau cadarnhaol iawn tuag at eu dysgu. Mae eu hymddygiad yn eithriadol o dda.

Mae llawer o athrawon yn ennyn diddordeb disgyblion yn effeithiol yn eu dysgu gyda gweithgareddau cyffrous a diddorol. Maent yn defnyddio asesu yn effeithiol i gynllunio gwersi sy’n helpu disgyblion i ddatblygu ystod o fedrau a gwneud cynnydd yn eu dysgu. Mae’r defnydd o ofodau dysgu awyr agored yn datblygu’n dda i gefnogi dysgu disgyblion. Fodd bynnag, nid yw athrawon bob tro’n rhoi digon o gyfleoedd i ddisgyblion ddatblygu eu hannibyniaeth a’u creadigrwydd.

Mae staff yn cefnogi disgyblion yn dda, gan gynnwys y rhai o aelwydydd incwm isel neu’r rhai sydd ag anghenion dysgu ychwanegol (ADY), i wneud cynnydd da o’u mannau cychwyn unigol. Mae’r rhan fwyaf o ddisgyblion yn datblygu eu medrau llafaredd a darllen yn dda, gan ddangos hyder wrth siarad a gwrando. Mae’r rhan fwyaf o ddisgyblion yn dangos hyfedredd yn eu medrau rhif ac yn cymhwyso’r rhain yn effeithiol i ddatrys problemau mathemategol. Mae’r rhan fwyaf o ddisgyblion yn gwneud cynnydd cadarn yn eu hysgrifennu. Maent yn ysgrifennu’n dda ar gyfer gwahanol ddibenion a chynulleidfaoedd. Ar draws yr ysgol, mae athrawon yn darparu cyfleoedd rheolaidd a buddiol i ddisgyblion ddatblygu eu medrau Cymraeg.

Mae arweinwyr yr ysgol wedi ymrwymo i wella ansawdd yr addysgu a’r dysgu. Mae staff yn gweithio’n effeithiol iawn gydag ysgolion lleol eraill yn y clwstwr. Maent yn gweithio gyda’i gilydd mewn ffordd strwythuredig tuag at gamau gweithredu a deilliannau cytûn, sy’n cael effaith gadarnhaol ar safonau addysgu a dysgu.

Mae arweinwyr yn gwerthfawrogi cysylltiadau teuluol a chymunedol effeithiol ac yn ymdrechu i sicrhau eu bod yn ffurfio perthnasoedd cryf â’r teuluoedd.

Mae arweinwyr yn cynnal ystod eang o weithgareddau i werthuso ansawdd gwaith yr ysgol. Mae hyn yn rhoi darlun cywir iddynt o gryfderau’r ysgol a’i meysydd i’w datblygu. Maent yn dewis blaenoriaethau’r ysgol yn ofalus ac yn sicrhau eu bod yn cael effaith uniongyrchol ar ddysgu’r disgyblion. Mae llywodraethwyr yn deall yr ysgol yn dda ac yn darparu cymorth a her addas.

Argymhellion

Rydym wedi gwneud un argymhelliad i helpu’r ysgol i barhau i wella, sef:

A1. Cynyddu cyfleoedd i ddisgyblion gyfeirio eu dysgu eu hunain a datblygu eu hannibyniaeth

Beth sy’n digwydd nesaf

Bydd yr ysgol yn llunio cynllun gweithredu i fynd i’r afael â’r argymhellion o’r arolygiad.

Prif werthusiad

Mae Ysgol Gynradd Mount Pleasant yn ysgol gynhwysol a hapus. Mae’r pennaeth yn wybodus ac yn angerddol am sut gall yr ysgol wneud gwahaniaeth i ddisgyblion a’u teuluoedd yn y gymuned. Mae hi’n darparu arweinyddiaeth effeithiol ar gyfer yr ysgol ac yn creu diwylliant sy’n hyrwyddo gwelliant parhaus. Mae ei gweledigaeth, sy’n cael ei rhannu gan staff a llywodraethwyr, wedi’i seilio ar ddiwallu anghenion pob un o’r disgyblion ac anelu am lefelau uchel o les a chynnydd cryf.

Mae perthnasoedd rhwng staff a disgyblion yn gadarnhaol ac mae staff yn adnabod disgyblion yn dda. Mae hyn yn galluogi staff i ymateb yn dda i ddiwallu anghenion unigol disgyblion. Mae’r ysgol yn darparu cymorth effeithiol ar gyfer disgyblion ag ADY, gan gynnwys gweithio gydag asiantaethau allanol, lle bo’n briodol. Mae staff medrus yn defnyddio ystod o ymyriadau ysgol targedig yn effeithiol i helpu disgyblion ag ADY i gyflawni eu targedau unigol.

Mae ymddygiad bron pob un o’r disgyblion yn eithriadol o dda mewn gwersi ac o gwmpas yr ysgol. Mae staff yn gweithio’n dda fel tîm ac mae ganddynt ddisgwyliadau uchel ohonyn nhw eu hunain a’u disgyblion.

Mae gan bron bob un o’r disgyblion, gan gynnwys y rhai o aelwydydd incwm isel, agweddau cadarnhaol iawn at ddysgu. Dangosant ddyfalbarhad a gwydnwch i oresgyn heriau a gwneud cynnydd da.

Mae disgyblion yn datblygu eu medrau siarad yn effeithiol ac yn gwrando’n dda ar oedolion a’u cyfoedion. O oedran cynnar, maent yn mwynhau mynegi eu hunain, rhannu eu syniadau a siarad am eu profiadau eu hunain. Mae’r rhan fwyaf o’r disgyblion hŷn yn siarad yn hyderus ac yn esbonio’u meddwl yn glir, gan gyfiawnhau eu barn.

Mae’r rhan fwyaf o’r disgyblion yn gwneud cynnydd da yn datblygu eu medrau darllen. Mae disgyblion iau yn dysgu seiniau llythrennau yn effeithiol ac yn dechrau darllen at ystod dda o ddibenion. Mae disgyblion hŷn yn defnyddio’u medrau darllen yn dda i ymestyn eu dysgu ac ennill gwybodaeth am ystod eang o destunau. Mae ysgrifennu’r rhan fwyaf o’r disgyblion hefyd yn dod yn offeryn pwerus ar gyfer mynegi eu dysgu ar draws ehangder y cwricwlwm.

Mae’r rhan fwyaf o’r disgyblion yn gwneud cynnydd cryf mewn rhifedd ar draws yr ysgol. Maent yn datblygu eu medrau’n dda ar draws ystod dda o destunau mewn mathemateg, ac erbyn Blwyddyn 6, mae’r rhan fwyaf ohonynt yn fathemategwyr hyderus a chymwys. Mae’r cwricwlwm wedi’i strwythuro’n dda ac mae athrawon yn darparu cyfleoedd pwrpasol i ddisgyblion gymhwyso’u medrau rhifedd ar draws y cwricwlwm.

Mae disgyblion yn datblygu agwedd gadarnhaol a brwdfrydig tuag at y Gymraeg. Mae medrau llafaredd Cymraeg y rhan fwyaf o ddisgyblion yn datblygu’n dda ac maent yn defnyddio’r iaith â hyder cynyddol. Wrth siarad Cymraeg, mae’r rhan fwyaf o’r disgyblion ieuengaf yn datblygu geirfa addas ac yn ymateb i orchmynion a chyfarchion yn llwyddiannus. Mae’r rhan fwyaf o’r disgyblion hŷn yn dangos eu bod yn gallu galw strwythurau brawddeg a geirfa berthnasol i gof yn dda, er enghraifft wrth drafod pwysigrwydd ailgylchu.

Mae’r ysgol wedi datblygu ei chwricwlwm i gyd-fynd ag egwyddorion a dibenion Cwricwlwm i Gymru. Mae’n helpu disgyblion i ddysgu am eu hardal leol, Cymru a’r byd ehangach. Mae staff yn cynorthwyo disgyblion i ddatblygu eu hymwybyddiaeth ysbrydol a moesol yn dda. Mae’r disgyblion ieuengaf yn deall bod pawb yn wahanol, gan gynnwys teuluoedd amrywiol, ac mae’r disgyblion hynaf yn ymwybodol o ddylanwad pobl ddu enwog mewn digwyddiadau pwysig mewn hanes. Mae ffocws yr ysgol ar iechyd a lles hefyd yn helpu disgyblion i ddatblygu i fod yn unigolion hyderus sydd ag ymwybyddiaeth well o bwysigrwydd perthnasoedd iach a chadw eu hunain yn ddiogel.

Mae’r cwricwlwm yn darparu cyfleoedd buddiol i ddisgyblion ymgysylltu ag ystod eang o brofiadau cyffrous ar draws pob maes dysgu. Mae staff yn gwneud defnydd gwerthfawr o dir helaeth yr ysgol ac yn cynllunio ystod o weithgareddau i ymestyn gwahanol feysydd y cwricwlwm. Mae’n cynnig cyfleoedd ar gyfer archwilio a gweithgareddau uniongyrchol, hefyd. Er enghraifft, mae disgyblion ym Mlwyddyn 6 yn creu llwyau caru Cymreig o adnoddau naturiol.

Mae’r addysgu ar draws yr ysgol yn gryf. Mae gan y rhan fwyaf o wersi ddiben clir, disgwyliadau uchel ac maent yn cael eu cyflwyno mewn ffordd ddifyr. Mae llawer o athrawon a staff cymorth yn defnyddio holi yn dda i ddyfnhau’r meddwl a gwirio dealltwriaeth. Mae athrawon yn symud y dysgu ymlaen ar gyflymdra da ac mae gweithgareddau diddorol yn cynnwys cyfleoedd i ddisgyblion ymholi ac ymchwilio’n bwrpasol. Mae disgyblion yn cymryd rhan mewn amrywiaeth o weithgareddau, o’r celfyddydau creadigol i ddigwyddiadau chwaraeon, gan eu helpu i ddatblygu medrau a diddordebau amrywiol. Fodd bynnag, nid yw athrawon bob tro’n rhoi digon o gyfleoedd i ddisgyblion ddatblygu eu hannibyniaeth a’u creadigrwydd.

Mae athrawon yn darparu cyfleoedd gwerthfawr i ddisgyblion ddweud beth yr hoffent ei ddysgu ar ddechrau testun penodol. Mae disgyblion yn ymateb yn frwdfrydig i’r cyfle hwn ac yn darparu llawer o awgrymiadau y mae athrawon yn eu hymgorffori mewn gweithgareddau dysgu. Mae grwpiau llais y disgybl yn datblygu’n briodol ac yn dechrau dylanwadu ar agweddau ar fywyd yr ysgol. Er enghraifft, mae grŵp llais y disgybl, sef Movers, yn creu heriau rheolaidd i gadw disgyblion a’u teuluoedd yn egnïol.

Mae arweinwyr wedi datblygu diwylliant dysgu proffesiynol cryf ymhlith pob un o’r staff yn yr ysgol, sydd wedi’i gysylltu’n agos â blaenoriaethau’r ysgol ac anghenion unigolion. Mae hyn wedi cael effaith gadarnhaol ar feithrin capasiti arweinyddiaeth ar draws yr ysgol.

Mae prosesau monitro a hunanwerthuso’r ysgol yn effeithiol ac yn nodi blaenoriaethau pwysig yn gywir. Dros gyfnod, mae ymagwedd strategol a chydweithredol yr ysgol at hunanwerthuso wedi sicrhau hanes cryf mewn ysgogi gwelliannau sy’n cael effaith gadarnhaol ar ddysgu a lles disgyblion. Er enghraifft, mae gwaith diweddar yr ysgol i wella’r Gymraeg, dysgu yn yr awyr agored a rhifedd yn datblygu’n effeithiol.

Mae’r ysgol yn paratoi disgyblion yn llwyddiannus ar gyfer y cam nesaf yn eu dysgu, er enghraifft trwy gynorthwyo disgyblion i bontio i’r ysgol uwchradd.

**Ciplun – Cydweithio yn y clwstwr i hyrwyddo tegwch i bob dysgwr**

Mae arweinwyr yn modelu cydweithio effeithiol ac yn hyrwyddo ymagwedd gydweithredol at bopeth a wnânt o fewn yr ysgol, a gydag ysgolion eraill yn y clwstwr. Mae’r cydweithio hwn yn cynnwys cyfoeth o gyfleoedd ar gyfer dysgu proffesiynol cynhyrchiol. Mae creu ymagweddau ar draws y clwstwr at y cwricwlwm, rhannu arfer dda ac adolygiadau cymheiriaid effeithiol rhwng arweinwyr, athrawon a staff cymorth, yn cael effaith gadarnhaol ar safonau addysgu a dysgu.

Mae’r corff llywodraethol yn dod â phobl o ystod eang o gefndiroedd at ei gilydd, sydd â set medrau eang y mae arweinwyr o fewn yr ysgol yn eu defnyddio’n effeithiol i lywio gwaith yr ysgol. Mae llywodraethwyr yn adnabod ac yn cynrychioli’r ysgol a’i chymuned yn dda. Maent yn ymgymryd â chasglu tystiolaeth yn uniongyrchol. Mae ganddynt ddealltwriaeth glir o gryfderau’r ysgol a’i meysydd i’w datblygu ac yn herio arweinwyr yn briodol.

Mae arweinwyr a staff yn cynnig cyfleoedd gwerthfawr i rieni a gofalwyr gael eu cynnwys ym mywyd yr ysgol. Mae’r ysgol hefyd yn cynnig gweithdai defnyddiol ac addysgiadol ar gyfer rhieni a gofalwyr. Er enghraifft, maent yn trefnu gweithdai gyda’r heddlu yn canolbwyntio ar e-ddiogelwch, sydd wedi gwella dealltwriaeth ac ymwybyddiaeth o apiau yn briodol i oedran.

Mae gan yr ysgol weithdrefnau cadarn ar gyfer monitro presenoldeb ac mae’n gweithio’n effeithiol gyda theuluoedd. Mae bron pob un o’r disgyblion yn gwybod am bwysigrwydd presenoldeb da sy’n cael ei adlewyrchu ym mhresenoldeb cyffredinol y disgyblion.

Gwybodaeth ychwanegol

Nid yw trefniadau’r ysgol ar gyfer diogelu disgyblion yn peri pryder.

Nid yw trefniadau’r ysgol ar gyfer rheoli’r safle yn peri pryder.

Mae gan yr ysgol drefniadau priodol ar gyfer hyrwyddo bwyta ac yfed yn iach.

Mae arweinwyr a llywodraethwyr yn rheoli cyllid yr ysgol yn briodol, yn cynnwys defnyddio’r grant datblygu disgyblion.

Sail dystiolaeth yr adroddiad

Cyn yr arolygiad, mae arolygwyr:

* yn dadansoddi deilliannau o’r holiadur i rieni / gofalwyr a’r holiadur i ddisgyblion, ac yn ystyried barn athrawon a’r corff llywodraethol trwy eu hymatebion i’w holiadur

Yn ystod yr arolygiad, mae arolygwyr fel arfer:

* yn cynnal cyfarfod â rhieni / gofalwyr i glywed eu barn am yr ysgol a’i heffeithiolrwydd
* yn cyfarfod â’r pennaeth, y llywodraethwyr, uwch arweinwyr ac arweinwyr canol (lle bo hynny’n briodol) ac athrawon unigol i werthuso effaith gwaith yr ysgol
* yn cyfarfod â disgyblion i drafod eu gwaith, gwrando arnynt yn darllen a chael eu barn am agweddau amrywiol ar eu hysgol
* yn cyfarfod â grwpiau o ddisgyblion mewn rolau arwain, fel cynrychiolwyr y cyngor ysgol a’r pwyllgor eco
* yn ymweld â sampl eang o ddosbarthiadau, gan gynnwys grwpiau cymorth dysgu ac yn ymgymryd ag amrywiaeth o deithiau dysgu i arsylwi disgyblion yn dysgu ac i weld staff yn addysgu mewn amrywiaeth o leoliadau, gan gynnwys ystafelloedd dosbarth, grwpiau cymorth ac mewn ardaloedd awyr agored
* yn ymweld â’r ganolfan adnoddau arbenigol yn yr ysgol i weld dysgu’r disgyblion, lle bo’n briodol
* yn arsylwi ac yn siarad â disgyblion amser cinio ac amser egwyl, ac mewn sampl o glybiau ar ôl ysgol, lle bo’n briodol
* yn mynychu gwasanaethau ac addoli dyddiol ar y cyd
* yn edrych yn fanwl ar brosesau hunanwerthuso’r ysgol
* yn ystyried cynllun gwella’r ysgol ac yn edrych ar dystiolaeth i ddangos pa mor dda mae’r ysgol wedi bwrw ymlaen â gwelliannau a gynlluniwyd
* yn craffu ar amrywiaeth o ddogfennau’r ysgol, gan gynnwys gwybodaeth am asesu a chynnydd disgyblion, cofnodion cyfarfodydd staff a’r corff llywodraethol, gwybodaeth am les disgyblion, gan gynnwys diogelu disgyblion, a chofnodion hyfforddiant a datblygiad proffesiynol staff

Ar ôl yr arolygiad ar y safle a chyn cyhoeddi’r adroddiad, mae Estyn:

* yn adolygu canfyddiadau’r arolygiad ochr yn ochr â’r dystiolaeth ategol gan y tîm arolygu er mwyn dilysu, safoni a sicrhau ansawdd yr arolygiad

Atodiad 1: Niferoedd – symiau a chyfrannau

Mae’r adroddiad yn cyfeirio at wahanol symiau a chyfrannau, e.e. *‘y rhan fwyaf o ddisgyblion…’* neu *‘ychydig iawn o ddisgyblion…’*. Rydym yn defnyddio’r termau hyn i ddisgrifio symiau a chyfrannau fel yr amlinellir yn y tabl isod:

|  |  |
| --- | --- |
| bron pob un = | gydag ychydig iawn o eithriadau |
| y rhan fwyaf = | 90% neu fwy |
| llawer = | 70% neu fwy |
| mwyafrif = | dros 60% |
| hanner = | 50% |
| tua hanner = | yn agos at 50% |
| lleiafrif = | islaw 40% |
| ychydig = | islaw 20% |
| ychydig iawn = | llai na 10% |

Copïau o’r adroddiad

Mae copïau o’r adroddiad hwn ar gael gan yr ysgol ac ar wefan Estyn ([www.estyn.llyw.cymru](http://www.estyn.llyw.cymru))

Lluniwyd yr adroddiad hwn yn unol ag Adran 28 Deddf Addysg 2005.

Cymerwyd pob rhagofal posibl i sicrhau bod y wybodaeth yn y ddogfen hon yn gywir adeg ei chyhoeddi. Dylid cyfeirio unrhyw ymholiadau neu sylwadau ynglŷn â’r ddogfen hon/cyhoeddiad hwn at:

Yr Adran Gyhoeddiadau

Estyn

Llys Angor, Heol Keen

Caerdydd

CF24 5JW neu drwy anfon e-bost at [cyhoeddiadau@estyn.llyw.cymru](mailto:cyhoeddiadau@estyn.llyw.cymru)

Mae’r cyhoeddiad hwn a chyhoeddiadau eraill gan Estyn ar gael ar ein gwefan: [www.estyn.llyw.cymru](http://www.estyn.llyw.cymru)

### Cyfieithwyd y ddogfen hon gan Trosol (Saesneg i Gymraeg).